**A szurkos szalmaboci**

Magányosan, elhagyatottan élt öregapó és öreganyó. Öregapó méhészkedett és fenyőszurkot főzött az erdőben, öreganyó otthon tett-vett az állatok körül. Takaros volt az udvaruk, sokat dolgoztak vele. Volt kevés tyúkjuk, egy kakasuk, pár nyuluk és mindig egy kevés mézük.

Nagyon szegények voltak. És szomorúak, mert a róka mindig ellopta a tyúkjaikat, a farkas rendszeresen elvitte a nyulacskáikat és a medve folyton rájárt a mézükre. Ki voltak szolgáltatva az állatok fosztogatásának ott egyedül, az erdő szélén.

Öreganyó nem hagyta nyugodni öregapót. Csinálj egy csalit, valahogy meg kellene fogni ezeket a lopós állatokat… mondjuk készíts egy bocit! Mit tehetett öregapó, elővette a szurkos vödröt, és szalmából összeragasztott egy kis bocit. A hátát és az oldalát jól bekente szurokkal. Reggel az öregasszony fogta a guzsalyt meg az orsót, és kivitte a szalmabocit a legelőre. Leült a domboldalon, pergetni kezdte az orsót, és így dúdolt magában:

Legelj, legelj, kis boci, legelj, szurkos hátú!

Pergett az orsó, csavarodott a fonál, közben öreganyó elaludt. A sötét erdőből, a nagy fenyőfák közül, egyszer csak ott termett a róka. Kíváncsian méregette a szalmabocit:

- Hát te kicsoda vagy?

- Én vagyok a szalmaboci!

- Tényleg? Nekem egyáltalán nem tűnsz szalmabocinak, sokkal inkább fekete foltos, hús-vér bocinak! Mondd, finom-e a húsod? Hmm, lássuk csak…

A szurkos hátú szalmaboci hallgatott. A róka addig kerülgette, míg végül elkapta a lábát és a szájával rá is ragadt a boci lábára. Jajj, jajj veszékelt, nyüszített, de megszólalni nem tudott már. Öreganyó felébredt, és éktelenül kiabálni kezdett.

- Apó, apó, gyere gyorsan! A kis boci rókát fogott!

Öregapó elcsípte a rókát, és belökte a pincébe. Másnap reggel az anyó lelkesen megint kivitte a szalmabocit a legelőre. Leült a domboldalon, pergetni kezdte az orsót, s így dalolt magában:

 Legelj, legelj, kis boci, legelj, szurkos hátú!

Pergett az orsó, csavarodott a fonál, közben öreganyó elaludt. A sötét erdőből, a nagy fenyőfák közül ott termett a farkas. Rámordult a szalmabocira:

- Hát te kicsoda vagy?

- Én vagyok a szalmaboci!

- Tényleg? Nekem egyáltalán nem tűnsz szalmabocinak, sokkal inkább fekete foltos, hús-vér bocinak! Mondd, finom-e a húsod? Hmm, lássuk csak…

- Győződj meg róla Te magad! - mondta a kis boci.

A farkas rávetette magát a kis boci combjára és azon nyomban odaragadt azoldalához, öreganyó felébredt, és nagyot kiáltott:

- Apó, apó, a kis boci farkast fogott!

Öregapó elcsípte a farkast, és őt is belökte a pincébe.

 Legelteti a kis bocit az öreganyó a harmadik napon is. Addig pergette az orsóját és font, font, míg el nem aludt. Odacammogott kíváncsian a medve. Kérdezi Ő is a kis bocit:

- Hát te ki vagy?

- Én vagyok a szalmaboci!

- Tényleg? Nekem egyáltalán nem tűnsz szalmabocinak, sokkal inkább fekete foltos, hús-vér bocinak! Mondd, finom-e a húsod? Hmm, lássuk csak…

- Vegyél magadnak, ha akarsz! - mondta most már igen felbátorodva a kicsi boci.

A medve teljes mellkasával ragadt a bocihoz. Öreganyó felébredt, elkiáltja magát:

- Apó, apó!

Öregapó és Öreganyó a medvét is bedobták a pincébe.

No, ezek szépen összegyűltek.

Másnap reggel öregapó így szólt:

- Lehúzom a róka bőrét, pompás sál lesz belőle!

Hallotta ezt a róka és nagyon megijedt.

- Engedj inkább szabadon, cserébe sosem lopom el a tyúkjaidat. Csak hát nekem is van családom, kicsi rókáim, etetnem kell őket.

- Fogj magadnak madarat az erdőben, az a Te területed. Ha nagyon nehéz idők járnak, akkor pedig gyere ide és cseréljünk, én adok Neked tyúkot, ha tudok, Te hozol nekem, amit majd én kérek az erdőből.

- Remek ötlet, nagyon köszönöm!

- Biztosan megtartod a szavad?

- A mancsom adom rá, mind a négyet!

Majd Öregapó szabadon engedte a rókát, aki azonnal szaladt is vissza családjához izgatottan.

Aztán Öregapó elkezdte a kését élesíteni. A farkas megszólalt a pincében:

- Miért élesíted a kést, nagyapó?

- Lehúzom a bundádat, és meleg sapkát varrok belőle télire!

- Engedj el engem is! Birkákat hajtok az udvarodba és soha többet nem lopom el a tyúkjaidat!

- No, nem bánom. De be ne csapjál!

S elengedte a farkast is. Újra élesítette a kését.

- Miért élesíted a kést, nagyapó?

- Lehúzom a bundádat, és meleg kabátot varrok belőle télire

A medve bűnbánóan nézett rá, s közben a kis bocsaira gondolt, akik várják Őt az erdőben.

 - Engedj inkább szabadon, cserébe sosem lopom el a mézet. És fizetségül a lopásaimért, hozok majd Neked egy kis gyümölcsöt minden évszakban.

- Nem csapsz be?

- Nem, megígérem!

Öregapó kiengedte a medvét is.

Hajnal felé, még meg sem virradt, kippkopp, kopogás hallatszik az ajtón.

- Apó, apó, zörgetnek az ajtón, nézd meg, ki van kint!

Apó kimegy, és ott látja a medvét. Egy nagy, odvas fatörzset hozott, tele mézzel. Elvette apó a mézet, és elrakta. Megegyeztek, hogy ezen túl segítik egymást, ha mézre, vagy gyümölcsre van szükségük.

Kip-kop, újra kopognak az ajtón. A farkas idehajtotta az elkószált birkákat. Vele is megegyeztek, hogy birka- és nyúlhús-hiányban, mindig számíthatnak majd egymásra, csak kérni kell.

Nemsokára a róka is megjött, s vadkacsákat, vadlibákat hozott be az udvarra.

Örült öregapó, örült öreganyó, és örült a medve a farkas és a róka is.

Az állatok ezután sűrűn látott vendégek voltak Apóéknál és gyakran elhozták kicsinyeiket, bocsaikat is magukkal, hogy megtanulják időben; állat nem lop az embertől, szövetség van közöttük!